《六月食寒梅》
宋代·方一夔

六月火云耸奇观，读书舌烂喉吻乾。西湖水仙珠径寸，使来遗我数百丸。

清冷冰齿嚼不碎，玉池滟滟生微澜。问仙何处得此物，孤根漏暖来孤山。

霜严雪虐石荦确，美人忽破冰玉颜。纷纷青黄暗烟雨，我独炎暑馀酸寒。

异材晚成要有待，居然升置鼎鼐间。君不见周家老将太公望，八十封侯起钓磻。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。